《贺王纯臣》
宋代·刘敞

昔者岩穴客，多随辟书起。荣名耀山泽，高阁下闾里。

此道不复振，此时竟已矣。不图廷中贤，有意及之子。

十年困乡书，三黜竟不仕。一朝遘知音，籍籍到天耳。

穷通谅有数，自古多若此。年华犹未晚，富良方自治。

伐木情所深，弹冠坐增喜。请歌反招隐，以激南州士。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。